Таурыхъ телъыджэм «дыщызыгъэхьэщIа» пшыхь
ХХII ЩIымахуэ Олимп Джэгухэм щхьэкIэ Сочэ пэмыжыжьэу щаухуа «Фыщт» стадионым, цIыху мин плIыщI зэуэ зэрыхуэм, дыгъуэпшыхь Iэтауэ къыщызэIуахащ ди къэралми дунейм и нэгъуэщI щIыпIэ куэдми щыпсэу мелуанипщIхэр илъэс куэд хъуауэ зыпэплъэ зэпеуэхэр. ГуфIэгъуэ пщыхьэщхьэм кърихьэлIащ къэрал 88-м я лIыкIуэхэр — президентхэр, правительствэхэм я унафэщIхэр, спортсменхэр, абыхэм ядэщIынухэр.
Олимп Джэгухэм я япэ махуэм - мазаем и 6-м - фигуристхэр зэпеуащ. Абы къыхэжаныкIащ, ди къэралым и гуп къыхэхар япэ ищынми хэлъхьэныгъэшхуэ хуащIащ Плющенкэ Евгений (сэмэгумкIэ), Волосожар Татьянэ, Траньков Максим сымэ.
Шэч къытумыхьэу жыпIэ хъунущ: махуэшхуэр дуней псом гуимыхуж щащIын щхьэкIэ къызэгъэпэщакIуэхэм ялъэкI къагъэнакъым икIи ар абыхэм къайхъулIащ! Пшыхьым кърихьэлIахэми апхуэдэ Iэмал зымыгъуэту телевизорхэм «епщIауэ» сыхьэт бжыгъэкIэ кIэрысахэми ирагъэлъэгъуащ иджыри къэс зы къэралми хузэфIэмыкIа дахагъэ куэд. Удэзыхьэхри стадионыр дахащэу зэрызэлъыIуахам, зэрызэщIэпщIыпщIэм я закъуэтэкъым, атIэ Урысей Федерацэм щыпсэу лъэпкъ куэдым я нэщэнэхэр, алыджхэм я деж къыщыщIэдзауэ ди махуэхэм къэс олимп зэщIэхъееныгъэм къикIуа гъуэгуанэр къызыхэщыж театр теплъэгъуэхэри, ди къэралым и тхыдэр ди нэгу къызэрыщIагъэувэжари узыIэпызышэт. Таурыхъ телъыджэм укъыщыхутам хуэдэт икIи узытезэшэну, умыгъэщIэгъуэну зыри хэттэкъым режиссерхэм къагупсысахэм.
ЦIыхухэм я дэрэжэгъуэр къаIэтын, я гур хагъэхъуэн щхьэкIэ хьэршым щыIэ Iэмэпсымэхэри къызэрагъэсэбэпами и гугъу умыщIын плъэкIыркъым. Стадион утыкур абджыпс экранышхуэм хуэдэу къращIыкIри, абы ЩIым и макетыр трагъэзэгъат. Хамэ къэралхэм я командэ къыхэхахэм я лIыкIуэхэр утыкум къыщихьэкIэ, экраным къыщIэнэхукIырт ахэр зыщыщ щIыналъэр. Ар щыпхузэфIэкIынур хьэршым къикI нурыр къэбгъэсэбэпмэщ. Апхуэдэ телъыджэ пэмыплъа, фащэ зэмыщхь екIухэмкIэ зэщыхуэпыкIа спортсменхэр утыкум къихьэрт, я къэрал ныпхэр ящхьэщыхуарзэу, гуфIэгъуэр я нэгум кърихыу.
Щэнхабзэ Iыхьэр зэфIэкIа нэужь, къызэхуэсахэм зыхуагъэзащ Сочэ Олимп Джэгухэр къыщызэгъэпэщынымкIэ комитетым и унафэщI Чернышенкэ Дмитрийрэ МОК-м и Iэтащхьэ Бах Томасрэ. Абыхэм къыхагъэщащ спортыр цIыхухэр зэпызыщIэ лъэмыжу, ныбжьэгъу зэхуэзыщI Iэмал лъэщу зэрыщытыр икIи абы и къарур дэтхэнэ къэралми нэсу къигъэсэбэпын зэрыхуейр. Къэпсэлъахэм фIыщIэ хуащIащ спорт махуэшхуэр къызэгъэпэщыным гугъу дехьа дэтхэнэми, апхуэдэуи абы хэтынухэм ехъулIэныгъэшхуэхэр къахьыну ехъуэхъуащ.
ИужькIэ утыкур хуит хуащIащ Урысей Федерацэм и Президент Путин Владимир. «ХХII ЩIымахуэ Олимп Джэгухэр къызэIуахауэ къызолъытэ!», — захуигъэзащ абы стадионым къыщызэхуэсахэм.
Олимп бэракъыр «Фыщт» и утыкум кърахьащ ди къэралым и жылагъуэ гъащIэм жыджэру хэт спортсмен, гъуазджэм и лэжьакIуэ цIэрыIуэхэу Скобликовэ Лидие, Терешковэ Валентинэ, Гергиев Валерий, Фетисов Вячеслав, Михалков Никитэ, Хаматовэ Чулпан, Поповэ Анастасие, Енилеев Алан сымэ. Олимп гимныр игъэзэщIащ УФ-м и цIыхубэ артисткэ Нетребкэ Аннэ.
Пшыхьым зэрыщIидзам нэхърэ нэхъ дахэжт абы и кIэухыр. Олимп мафIэр стадионым кърихьащ ди къэралым и мызакъуэу, дуней псом щыцIэрыIуэ теннисисткэ Шараповэ Марие, иужькIэ ар зэIэпахащ Олимп Джэгухэм щытекIуахэу Исинбаевэ Еленэ (тIэунейрэ), Карелин Александр (щэнейрэ), Кабаевэ Алинэ (зэ) сымэ. Фалъэ нэхъыщхьэм мафIэр хуахьыну пщIэшхуэр лъагъэсащ ЩIымахуэ Олимп Джэгухэм я чемпион щэнейрэ хъуахэу, дунейпсо зэпеуэхэм куэдрэ щытекIуахэу Роднина Иринэрэ Третьяк Владиславрэ.
Иджы нобэ щыщIэдзауэ олимп утыкухэр хуит хуащIащ спортсменхэм. Ди гуапэщ нэхъ лъэщхэр абы щытекIуэну, цIыхухэм дэрэжэгъуэ куэд къыхуахьыну.
САНЭ Маринэ.
